**Liikenne- ja viestintäministeriölle**

**Asia:** lausuntopyyntö LVM/2302/03/2015

**FiComin lausunto yksityistielain HE-luonnoksesta**

Liikenne- ja viestintäministeriö on pyytänyt lausuntoa luonnoksesta hallituksen esitykseksi yksityistielaiksi (jatkossa esitys). FiCom kiittää mahdollisuudesta tulla kuulluksi ja esittää kunnioittavasti seuraavaa:

**FiComin keskeiset viestit**

* **FiCom kannattaa ehdotusta tiekunnan oikeudesta päättää viestintäjohtojen sijoittamisesta tiealueelle. Tieosakkaiden päättäessä sijoitusluvasta, tulisi esitystä tarkentaa edellyttääkö sijoituslupa yksimielisyyttä vai enemmistöpäätöstä.**
* **FiCom kannattaa tieoikeuden määritelmän laajentamista**
* **FiCom esittää esitykseen selvennystä viestintäjohtojen ja siihen kuuluvien rakennelmien siirtokustannuksista esimerkiksi FiCom ja Suomen tieyhdistys ry:n mukaisen suosituksen mukaisesti.**
* **Esityksessä ei ole huomioitu lainkaan Postin yleispalvelusta aiheutuvia jakeluvelvoitteita, jotka tulisi esityksen jatkovalmistelussa huomioida. Lisäksi rakenteiden sijoittamista koskeva 47 §:n ei tulisi koskea postilaatikoita, joista säädetään postilaissa.**

**Sijoittamislupa tiekunnalta on kannatettava ehdotus**

FiCom kannattaa vahvasti ehdotettua muutosta, jossa rakentamisen lupamenettelyjä kevennettäisiin siten, että tiekunnat voisivat jatkossa toteuttaa infrahankkeita aiempaa laajemmin ja sujuvammin. Jatkossa esim. viestintäjohtojen sijoittamisesta tiealueelle päättäisi tiekunta (54 §) tai tieosakkaat (jos tiekuntaa ei ole perustettu) yhdessä, eikä maanomistajalta enää tarvitsisi erillistä suostumusta. Esityksestä ei välittömästi ilmene, voidaanko tieosakkaiden sijoituslupa myöntää enemmistöpäätöksellä (yksinkertainen vai määräenemmistö), jos osa tieosakkaista vastustaa johdon sijoittamista. Tältä osin esitystä olisi tarkoituksenmukaista tarkentaa. FiComin käsityksen mukaan yksinkertainen enemmistö olisi riittävä nopeiden laajakaistayhteyksien saatavuuden parantamiseksi.

Vaikka kyse olisi jatkossakin luvanvaraisesta sijoittamisesta, ei siis ilmoituksenvaraisesta, esitys edesauttaa laajakaistaverkkojen rakentamisen helpottamista. Esitys toteuttaa osaltaan hallitusohjelman Digi2-kärkihanketta ja laajakaistan toimeenpano-ohjelmaa (LVM/1022/70/2016).

**Tieoikeuden määritelmän laajentaminen on kannatettava ehdotus**

FiCom kannattaa esitystä, jonka mukaa tieoikeus perustettaisiin kulkuoikeuden lisäksi myös sähkö- ja viestintäjohtojen ja muiden tien vaikutuspiirin kiinteistöjen käyttöä palvelevien rakenteiden sijoittamista varten (3 § 1 mom 3-kohta). Tällöin tieoikeus käsittäisi aina sekä kulkuoikeuden että johdot ja rakennelmat, ei vain jotain näistä. Tarkoituksena olisi, että esim. johdot voitaisiin sijoittaa kuten nykyisinkin tiealueeseen kuuluvaan pientareeseen, luiskaan tai pengermään eli tiealueen määritelmää ei tarvitsisi laajentaa, mutta tieoikeuden käsite siis laajenisi.

Tieoikeuden määritelmän laajentaminen kattamaan myös viestintäjohtojen sijoittamisen mahdollistaa sen, että näitä johtoja aletaan sijoittaa nykyistä useammin yksityisteiden tiealueelle, mitä voidaan pitää laajakaistakehityksen kannalta kannatettavana.

**Siirtokustannuksista ja korvauksista**

Esityksen mukaan laitteiden, rakenteiden ja johtojen omistaja vastaisi niiden kunnossapidosta, ellei muuta sovittaisi. Sitä vastoin esityksessä ei vaikuttaisi otetun suoraan kantaa mahdollisista johtojen tai siihen kuuluvien rakennelmien siirtokustannuksista. Tältä osin FiCom esittää sääntelyä tai vähintään esityksen perusteluita selvennettäväksi esimerkiksi FiCom ja Suomen tieyhdistys ry:n vuoden 2010 suosituksen mukaisesti, jossa on ohjeistusta (s. 2) muun muassa tietoliikenneyhteyksien siirtämisestä yksityisteiden varsilla. <http://www.ficom.fi/ohjeita/ohjeita_14.html>, jossa muun muassa todetaan, että lähtökohtaisesti sijoitusoikeus on pysyvä, siirtoa voi vaatia vain perustellusta tienpitoon liittyvästä syystä ja siirtoa pyytävä taho maksaa siirrosta aiheutuvat kustannukset 10 vuoden ajan johdon tai siihen kuuluvan rakennelman sijoittamisesta, tiealueen ulkopuolelle sijoitettujen tietoliikenneyhteyksien siirtämisen tienpitosyistä – esimerkiksi tien leventäminen tai siirtäminen – korvaa tienpitäjä jne.

Esityksen 47.2 §:ssä käsitellään muun muassa korvauksia viestintäjohtojen sijoittamisesta tiealueelle. Säännöksestä näyttäisi puuttuvan tekstiä, (vrt 34 §):

*Jos johtojen, rakenteiden, rakennelmien ja laitteiden sijoittaminen on huomattavasti lisännyt tien (kulumista?) tai vaurioittanut sitä, on rakenteen, rakennelman tai laitteen haltija velvollinen korvaamaan aiheutuneet lisäkustannukset.*

**Postin yleispalvelusta aiheutuvat jakeluvelvoitteet ja postilaatikoiden sijoittaminen**

Esityksessä ei ole lainkaan huomioitu Postille kuuluvia jakeluvelvoitteita. Erityisesti 23 § ulkopuolisen oikeus käyttää tietä ja sen perusteluita tulisi muuttaa siten, että postilain mukainen yleispalveluvelvollinen toimija esimerkiksi vapautettaisiin luvanvaraisuudesta, käyttömaksusta ja tieosakkuuden perustamisedellytyksistä. Säännöstä ja etenkin sen perusteluita tulisi esityksen jatkovalmistelussa tältä osin muuttaa.

Postilaatikoiden sijoittamisesta ja korvauksista säädetään postilaissa, joten esityksen 47 §:n rakenteiden sijoittamis- ja korvaussäännöksen ei tulisi koskea postilaatikoita. Säännöstä ja sen perusteluita tulisi esityksen jatkovalmistelussa tältä osin muuttaa.

**Tietoliikenteen ja tietotekniikan keskusliitto, FiCom ry**

Marko Lahtinen

lakiasiat